บตท.ตะลุยซื้อ‘สิทธิการเช่า’ ยันสินเชื่อบ้าน
บตท. ลุยจีบดะ ธนาคารประกัน การเคหะ&#8211;ธนารักษ์ ซื้อพอร์ตสิทธิการเช่าแปลงเป็นตราสารหนี้
29 พ.ค. 2555

บตท. ลุยจีบดะ ธนาคารประกัน การเคหะ–ธนารักษ์ ซื้อพอร์ตสิทธิการเช่าแปลงเป็นตราสารหนี้ 
นางพรนิภา หาชัยภูมิ กรรมการผู้จัดการ บรรษัทตลาดรองสินเชื่อที่อยู่อาศัย (บตท.) เปิดเผยว่า ในปีนี้ บตท.มีนโยบายที่จะรับซื้อพอร์ตสินเชื่อที่อยู่อาศัยประมาณ 2,000-3,000 ล้านบาท โดยร่วมกับธนาคารเกียรตินาคินและธนาคารกสิกรไทย ที่ปล่อยสินเชื่อให้กับลูกค้าและ บตท. จะไปรับซื้อพอร์ตสินเชื่อที่อยู่อาศัยมาบริหารต่อ 
ขณะเดียวกัน บตท.อยู่ระหว่างการหารือธนาคารพาณิชย์ขนาดเล็กและบริษัทประกันชีวิตที่จะรับซื้อพอร์ตสินเชื่อที่อยู่อาศัยประมาณ 500 ล้านบาท 
นอกจากนี้ อยู่ระหว่างการเจรจากับการเคหะแห่งชาติ การรับซื้อพอร์ตลูกหนี้ที่มีสัญญาเช่าซื้อที่อยู่อาศัยของการเคหะประมาณ 1.2 หมื่นล้านบาท สิทธิการเช่าของกรมธนารักษ์ และหน่วยงานของภาครัฐ เพื่อนำมาทำแปลงสินทรัพย์เป็นหลักทรัพย์ (ซีเคียวริไทเซชัน) ด้วยการออกตราสารหนี้ โดยใช้สิทธิการเช่าเป็นหลักทรัพย์ค้ำประกัน ซึ่งจะทำให้หน่วยงานรัฐมีสภาพคล่องมากขึ้น 
นางพรนิภา กล่าวว่า ได้วางนโยบาย บตท.จะไม่ดำเนินธุรกิจที่ซ้ำซ้อนกับธนาคารพาณิชย์ แต่จะวางบทบาทให้ไปเติมเต็มระบบสินเชื่อที่อยู่อาศัยของไทยให้ครบวงจรมากขึ้น และพยายามทำให้ประชาชนมีที่อยู่อาศัยมากขึ้น